**Gjett på Jazz** (først avholdt 1966) var en årlig europeisk konkurranse der deltakerne skulle svare på spørsmål om musikkformen jazz. Den ble arrangert av Den europeiske kringkastingsunion (EBU, etablert 1950). Finalen ble i førsten avholdt i mai, senere flyttet til høsten. Hvert deltakerland sendte en representant til den europeiske finalen, etter harde nasjonale uttakninger som i Norge var ved NRK som også sendte direkte fra både den nasjonale og den europeiske finalen. Den norske uttakningen var i regi av NRK-programleder Johs. Bergh og dommer Thorleif Østereng, som overtok som programleder de gangene Bergh var i juryen. 

Førstepremien var vanligvis en fullt ut dekket reise til en amerikansk jazzfestival. Nummer to og tre fikk det samme for en europeisk jazzfestival. Ellers gikk det i LP-plater med jazz. Konkurransen hadde flere norske vinnere og ble sist avholdt i 1986.[]

Historie
--------

Den første norske deltaker var telegrafarbeider Arne Bryn (født 1943) fra Trondheim som i 1966 vant den norske finalen. Konkurransen ble avholdt for andre gang i 1968 og for tredje gang i 1969 da finalen gikk i Brussel i Belgia. Norge arrangerte finalen første gang i 1970, da i Oslo. Bronsevinner i Oslo ble den italienske trubaduren Paolo Conte (født 1937). I 1971 ble den norske uttakingen gjort ved at man presenterte tyve spørsmål i et radioprogram, hvorpå de tolv beste svarene gikk til to semifinaler, hvorfra de tre beste i hver semifinale gikk til finalen der vinneren fikk reise til den europeiske finalen, som dette året ble avholdt i finske Helsingfors. Fra Norge deltok Jan Evensmo som ble sølvvinner dette året. I 1972 ble finalen avholdt i nederlandske Antwerpen med Helge Bjørset (født 1927) som norsk deltaker. De norske semifinalene var delt i to; en i Oslo der Knut Borge, Helge Bjørset og Arne Johnsrud gikk til finalen, og en i Trondheim der deltakerne var Bjørn Brodahl, Arne Bryn og moldenserne Lars Martin Thomassen, Stein Dyrhorn og Anton Rasmussen.

Norsk deltaker i 1973-finalen i italienske Roma var artianeren Øystein Norvoll fra Harstad. 1976-finalen gikk i franske Paris, der man i den norske finalen hadde blant andre trombonisten Ola Rønnow, Per Husby og Arne Bryn. I 1977 vant Øystein Norvoll den norske finalen og gikk til den europeiske som dette året ble avholdt i Bergen under Festspillene i Bergen. Etter landsfinaler ved distriktskontorene i Trondheim, Tromsø og Oslo den 26. april, ble 1979-finalen sendt 11. mai fra belgiske Brussel. Finalister i 1979 var trompetisten Ditlef Eckhoff, pianisten Per Husby, journalisten Knut Borge, gitaristen Øystein Norvoll, Øystein Rød Hanssen (født 1941) og designeren Jan Gauguin (født 1939). 1980-finalen ble avholdt i italienske Firenze.

I 1982 vant nordmannen Knut Borge hele greia, hvilket vel gjorde at den europeiske finalen året etter ble avholdt i Store Studio i Oslo. Den norske finalen i 1983 hadde bassisten Svein Aarbostad, Øystein Norvoll, Bjørn Eikeland og Ditlef Eckhoff i studio, i tillegg til Lars Martin Thomassen og Erling Ramsvik på telefonlinje fra henholdsvis Ålesund og Bergen. Aarbostad gikk da videre til den europeiske finalen som han vant. I 1986 ble nordmannen Willy Holmen europeisk sølvvinner, det året svensken Bo Scherman vant, redaktør av Orkesterjournalen. Senere vant både Jan Evensmo og Knut Borge. Da man i 1986 flyttet finalen i sveitsiske Lugano fra vår til høst ble den norske finalen avholdt via brev i stedet for i studio. Temaet dette året var Swingjazz.

Referanser
----------

1. ↑  Steinar Kristensen, Jazzen etter 1950 – Preludium med nye impulser fra Institutt for musikkvitenskap ved Universitetet i Oslo.
2. ↑  *Gjett på jazz i radio* i VG den 27. januar 1969.
3. 1 2  Sølvi Wærhaug, *Finaler i radioens musikk-gjettelek* i VG den 20. april 1979.
4. ↑  Kommer gjerne til Norge i Stemmer.
5. ↑  *Hvem blir norsk jazz-gjetter* i VG den 11. mars 1971.
6. ↑  *Jazz: Tre går videre* i VG den 11. april 1971.
7. ↑  *Direktesendt finale fra Roma* i VG den 23. mai 1973.
8. ↑  Kjell Bækkelund, *Sverre Bergh lover godt festspill* i VG den 4. desember 1976.
9. ↑  *TV-programmet* i VG den 23. oktober 1980.
10. ↑  Tom Berby, *Jazz-gjett-finale* i VG den 28. september 1983.
11. ↑  Svein Aarbostad Arkivert 16. april 2015 hos Wayback Machine. hos Radio Swizz Jazz.
12. ↑  Randi Hultin, *Betty Carter gjester byen* i Aftenposten den 13. oktober 1986.
13. ↑  Annelise Hammer, *Gjett på jazz 1986* i Aftenposten den 28. august 1986.

Noter
-----

1. ↑  Ifølge *Gjett på jazz – direkte fra finalen* i VG den 19. mai 1972, gikk finalen i Hilversum.
2. ↑  Det var i 1986 at man ifølge Johs. Bergh av tidsmessige årsaker, måtte gå over fra en norsk studiofinale til en finale der deltakerne sendte inn sine svar på brev.